MFCขายโกลด์ สปอท7ซีรี่ส์2
MFC ขายกองทุนเปิดเอ็มเอฟซี อินเตอร์เนชั่นแนล โกลด์ สปอท 7 ซีรี่ส์ 2 ทาร์เก็ตฟันด์เน้นลงทุนในหน่วยลงทุนทองคำต่างประเทศ
12 ก.ย. 2554

MFC ขายกองทุนเปิดเอ็มเอฟซี อินเตอร์เนชั่นแนล โกลด์ สปอท 7 ซีรี่ส์ 2 ทาร์เก็ตฟันด์เน้นลงทุนในหน่วยลงทุนทองคำต่างประเทศ 
น.ส.ประภา ปูรณโชติ กรรมการผู้จัดการ บริษัทหลักทรัพย์จัดการกองทุน (บลจ.) เอ็มเอฟซี  เปิดเผยว่า  เอ็มเอฟซีเปิดขายกองทุนเปิดเอ็มเอฟซี อินเตอร์เนชั่นแนล โกลด์ สปอท 7 ซีรี่ส์ 2 (I-GOLD7S2) มูลค่าโครงการ 1,000 ล้านบาท  ตั้งเป้าผลตอบแทน  7% ภายใน 10 เดือน  เปิดขายครั้งเดียวตั้งแต่วันนี้ถึงวันที่ 20 ก.ย.นี้  ลงทุนขั้นต่ำ 10,000 บาท หลังจากประสบความสำเร็จจากกองทุนเปิด I-GOLD 7 ที่ลงทุนในหน่วยลงทุนทองคำกองทุนแรกของเอ็มเอฟซี ให้ผลตอบแทน 7% ตามเป้าหมายภายใน 4 เดือนเศษ 
สำหรับกองทุน I-GOLD7S2 จะเน้นลงทุนในหน่วยลงทุนของกองทุนรวมทองคำ (ETF) หลายกองทุนเฉลี่ยในรอบปีบัญชีไม่น้อยกว่า 80% ของมูลค่าทรัพย์สินสุทธิของกองทุนรวม เพื่อเป็นทางเลือกในการลงทุนให้ผู้ที่ต้องการลงทุนในทองคำในการสร้างโอกาสรับผลตอบแทนจากการลงทุนในทองคำ และตอบสนองความต้องการของผู้ที่ต้องการลงทุนในต่างประเทศ เพื่อเพิ่มโอกาสในการรับผลตอบแทนจากการลงทุนในต่างประเทศนอกเหนือจากการลงทุนในประเทศเพียงอย่างเดียวและยังเป็นสินทรัพย์ป้องกันความเสี่ยงจากเงินเฟ้ออีกด้วย
ทั้งนี้ จากสถานการณ์ความไม่แน่นอนของเศรษฐกิจโลกที่ได้รับผลกระทบจากปัญหาหนี้สาธารณะในสหรัฐและยุโรป รวมทั้งความอ่อนแอทางเศรษฐกิจและข้อจำกัดทางการคลังในการกระตุ้นเศรษฐกิจ ทำให้ราคาทองคำยังได้รับปัจจัยบวกจากการที่นักลงทุนเข้าลงทุนในทองคำเพื่อปกป้องมูลค่าสินทรัพย์สกุลเหรียญสหรัฐที่จะถูกบั่นทอนลดลงจากการอ่อนค่าของเหรียญสหรัฐและจากการเข้าซื้อทองคำเพื่อถือครองของธนาคารกลางประเทศต่างๆ ในเงินทุนสำรองระหว่างประเทศเพื่อกระจายความเสี่ยงจากเงินเหรียญสหรัฐ นอกจากนี้ความต้องการทองคำจากประเทศเกิดใหม่ เช่น จีน อินเดีย เป็นต้น ยังคงมีอย่างต่อเนื่อง จึงเป็นโอกาสที่จะเข้าลงทุนในทองคำได้